पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. थाना तीन में थर्ड डिग्री का शिकार हुए ड्राइवर पारस जैन की सिविल अस्पताल में तबीयत और खराब हो गई है। वीरवार को उसे ऑक्सीजन लगानी पड़ी। ट्रॉमा वार्ड के डॉ. तनवीर सिंह ने बताया कि पारस का बीपी तो ठीक है, लेकिन दोपहर को पल्स रेट 50 तक आ गई। सांस लेने में परेशानी आ रही थी। इसलिए ऑक्सीजन लगाई गई। सामान्य पल्स रेट 72 होती है। डाक्टर का कहना है कि ऐसी हालत का कारण मरीज का सदमे में होना हो सकता है।
पत्नी ममता जैन ने बताया कि पहले तो डाक्टर कहने लगे कि पारस ठीक हो गया है और उसे घर ले जाओ। लेकिन वह कुछ बोल नहीं पा रहा था। फिर तय हुआ कि सीटी स्कैन करवा लेते हैं, ताकि पता चल सके कि उसके सिर में कोई अंदरूनी चोट तो नहीं है। वह रिश्तेदारों की मदद से किसी तरह पति को सिटी स्कैन मशीन तक लेकर गई। वहीं पर उन्होंने आंखें फेर ली। वह पति की हालत देख कर तड़प उठी। दोबारा वार्ड में लाया गया। यहां पर सांस लेने में परेशानी हो रही थी तो डाक्टर ने ऑक्सीजन लगा दी।
ममता ने बताया कि बुधवार देर शाम पारस के साथी ड्राइवर हालचाल पूछने आए थे। जाते समय दस हजार रुपए से ज्यादा पैसे यह कह कर देने चाहे कि वह अपनी ओर से मदद करने आए हैं, लेकिन उन्हें शक था कि ये पैसे मालिक ने भेजे हैं। इसलिए उन्होंने पैसे नहीं लिए। ममता का कहना है कि मालिक ने पुलिस से उसके पति की यह हालत करवाई है। एसीपी बलकार सिंह ने अपने ही विभाग से जांच शुरू की है, लेकिन सारी जांच गुप्त रखी जा रही है। पारस के ठीक हो जाने पर उससे बयान भी दर्ज किए जाएं।
गौर हो कि महेंद्रू मोहल्ले के रहने वाले पारस जैन टांडा रोड के लोहा व्यापारी दीपक गर्ग के पास ड्राइवर हैं। शनिवार रात जब मालिक को इनोवा गाड़ी में पारस छोडऩे जा रहा था कि दोमोरिया पुल के पास टायर पंक्चर हो गया था। इस दौरान गाड़ी में रखा नोटों से भरा बैग गायब हो गया। रविवार दोपहर को उसकी पत्नी ममता को फोन आया कि पारस थाना तीन में है। जब ममता वहां पहुंची तो पारस हवालात में दर्द से चिल्ला रहा था। इसके बाद उसे सिविल अस्पताल में दाखिल करवाया था। ममता ने पति की इस हालत के लिए पुलिस और मालिक पर आरोप लगाएं थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn